钦定古今图书集成/明伦汇编/官常典/第187卷 > 杨秉
## 钦定古今图书集成/明伦汇编/官常典/第187卷 > 杨秉

按《后汉书杨震传》：“震中子秉。秉字叔节，少传父业，兼
明京氏《易》，博通书传，常隐居教授。年四十馀，乃应司
空辟，拜侍御史，频出为豫荆徐兖四州刺史，迁任城
相。自为刺史、二千石，计日受奉，馀禄不入私门。故吏
赍钱百万遗之，闭门不受，以廉洁称。桓帝即位，以明
尚书征入劝讲，拜大中大夫、左中郎将，迁侍中、尚书。”
帝时微行，私过幸河南尹梁引府舍。是日大风拔树，
昼昏。秉因上疏谏曰：“臣闻瑞由德至，灾应事生。《传》曰：
‘祸福无门，唯人自召。天不言语，以灾异谴告’。是以孔
子迅雷风烈，必有变动。《诗》云：‘敬天之威，不敢驱驰’。王
者至尊，出入有常，警跸而行，静室而止，自非郊庙之
事，则銮旗不驾。故《诗》称‘自郊徂宫’。《易》曰：‘王假有庙，致
孝享也’。诸侯如臣之家，《春秋》尚列其诫。况以先王法
服，而私出槃游，降乱尊卑，等威无序。侍卫守空宫，绂
玺委女妾，设有非常之变，任章之谋，上负先帝，下悔
靡及。臣奕世受恩，得备纳言，又以薄学，充在讲劝，特
蒙哀识，见照日月。恩重命轻，义使士死，敢惮摧折，略
陈其愚。”帝不纳。秉以病乞退，出为右扶风。太尉黄琼
惜其去，朝廷上秉劝讲帷幄，不宜外迁，留拜光禄大
夫。是时，大将军梁冀用权，秉称病。六年，冀诛后，乃拜
太仆，迁太常。延熹三年，白马令李云以谏受罪，秉争
之不能得，坐免官归田里。其年冬，复征拜河南尹。先
是，中常侍单超弟匡为济阴太守，以臧罪为刺史第
五种所劾，窘急，乃赂客任方刺兖州从事卫羽，事已
见《种传》。及捕得方，囚系洛阳。匡虑秉当穷竟其事，密
令方等得突狱亡走。尚书召秉诘责，秉对曰：“《春秋》不
诛黎、比，而鲁多盗。方等无状，衅由单匡。刺执法之吏，
害奉公之臣，复令得逃窜，宽纵罪身，元恶大憝，终为
国害。乞槛车征匡，考核其事，则奸慝踪绪，必可立得。”
而秉竟坐输作左校。以久旱赦出。会日食，太山太守
皇甫规等讼秉忠正，不宜久抑不用。有诏公车征秉
及处士韦著，二人各称疾不至。有司并劾秉，著大不
敬，请下所属正其罪。尚书令周景与尚书边韶议奏：
“秉儒学侍讲，常在谦虚；著隐居行义，以退让为节。俱
征不至，诚违侧席之望；然逶迤退食，足抑苟进之风。
夫明王之世，必有不召之臣，圣朝弘养，宜用优游之
礼。可告在所属，喻以朝廷恩意。如遂不至，详议其罚。”
于是重征乃到。拜太常。五年冬，代刘矩为太尉。是时
宦官方炽，任人及子弟为官，布满天下，竞为贪淫，朝
野嗟怨。秉与司空周景上言：“内外吏职，多非其人。自

年少庸人，典据守宰，上下忿患，四方愁毒。可遵用旧
章，退贪残，塞灾谤。请下司隶校尉、中二千石、城门五
营校尉、北军中候，各实核所部，应当斥罢”，自以状言
三府，廉察有遗漏续上。帝从之。于是秉条奏牧守以
下匈奴中郎将燕瑗、青州剌史羊亮、辽东太守孙諠
等五十馀人，或死或免，天下莫不肃然。时郡国计吏
多留拜为郎，秉上言：“三署见郎七百馀人，帑藏空虚，
浮食者众，而不良守相欲因国为池，浇濯衅秽，宜绝
横拜，以塞觊觎之端。”自此终桓帝世，计吏无复留拜
者。七年，南巡园陵，特诏秉从南阳太守张彪与帝微
时有旧恩，以车驾当至，因傍发调，多以入私。秉闻之，
下书责让荆州刺史，以状副言公府。及行至南阳，左
右并通奸利，诏书多所除拜。秉复上疏谏曰：“臣闻先
王建国，顺天制官，太微积星，名为郎位，入奉宿卫，出
牧百姓。皋陶诫虞，在于官人。顷者道路拜除，恩加竖
隶，爵以货成，化由此败。所以俗夫巷议，白驹远逝，穆
穆清朝，远近莫观。宜割不忍之恩，以断求欲之路。”于
是诏除乃止。时中常侍侯览弟参为益州刺史，累有
臧罪，暴虐一州。明年，秉劾奏参，槛车征诣廷尉。参惶
恐，道自杀。秉因奏览及中常侍具瑗曰：“臣案《国旧典》，
宦竖之官，本在给使省闼，司昏守夜。而今猥受过宠”，
执政操权。其阿谀取容者，则因公褒举，以报私惠；有
忤逆于心者，必求事中伤，肆其凶忿。“居法王公，富拟
国家，饮食极肴膳，仆妾盈纨素，虽季氏专鲁，穰侯擅
秦，何以尚兹！”案中常侍侯览弟参，贪残元恶，自取祸
灭。览固知衅重，必有自疑之意，臣愚以为不宜复见
亲近。昔懿公刑邴歜之父，夺阎职之“妻，而使二人参
乘，卒有竹中之难。《春秋》书之，以为至戒。盖郑詹来而
国乱，四佞放而众服，以此观之，容可近乎！览宜急屏
斥，投𢌿有虎，若斯之人，非恩所宥，请免官送归本郡。”
书奏，尚书召对秉掾属曰：“公府外职，而奏劾近官经
典，汉制有故事乎？”秉使对曰：“《春秋》赵鞅以晋阳之甲
逐君侧之恶，《传》曰：‘除君之恶，唯力是视’。”邓通懈慢，申
屠嘉召通诘责，文帝从而请之。汉世故事，三公之职，
无所不统，尚书不能诘。帝不得已，竟免览官，而削瑗
国。每朝廷有得失，辄尽忠规谏，多见纳用。秉性不饮
酒，又早丧夫人，遂不复娶。所在以淳白称，尝从容言
曰：“我有三不惑：酒、色、财也。”八年，薨，时年七十四。赐茔
陪陵。“子赐。”